CELEX: C2007/199/38
Language: el
Date: 2007-08-25 00:00:00
Title: Υπόθεση C-314/07: Προσφυγή της 6ης Ιουλίου 2007 — Επιτροπή των Ευρωπαϊκών Κοινοτήτων κατά Πορτογαλικής Δημοκρατίας

25.8.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 199/24
            
         Προσφυγή της 6ης Ιουλίου 2007 — Επιτροπή των Ευρωπαϊκών Κοινοτήτων κατά Πορτογαλικής Δημοκρατίας
   (Υπόθεση C-314/07)
   (2007/C 199/38)
   Γλώσσα διαδικασίας: η πορτογαλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: G. Rozet και P. Costa de Oliveira)
   
      Καθής: Πορτογαλική Δημοκρατία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Πορτογαλική Δημοκρατία, παρέχοντας προτεραιότητα, όσον αφορά την κατάταξη των υποψηφίων των εξωτερικών διαγωνισμών εκπαιδευτικών για την Αυτόνομη Περιφέρεια των Αζόρων, στους υποψηφίους που εμπίπτουν στο πεδίο εφαρμογής του άρθρου 25, παράγραφος 7, στοιχείο α', του κανονισμού του διαγωνισμού, που εγκρίθηκε με το περιφερειακό νομοθετικό διάταγμα 27/2003/A, της 9ης Ιουνίου 2003, παρέβη τις υποχρεώσεις που υπέχει από το άρθρο 39 EK και από το άρθρο 3, παράγραφος 1, του κανονισμού (ΕΟΚ) 1612/68 (1) του Συμβουλίου, της 15ης Οκτωβρίου 1968, περί της ελεύθερης κυκλοφορίας των εργαζομένων στο εσωτερικό της Κοινότητας·
            
         
               —
            
            
               να καταδικάσει την Πορτογαλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Τα κριτήρια προτεραιότητας που καθιερώνει το άρθρο 25, παράγραφος 7, του περιφερειακού νομοθετικού διατάγματος 27/2003/A, της 9ης Ιουνίου 2003, για την κατάταξη των υποψηφίων στον πίνακα βάσει του οποίου θα διοριστεί το διδακτικό προσωπικό σε σχολεία ή παιδαγωγικά τμήματα της Αυτόνομης Περιφέρειας των Αζόρων τουλάχιστον για χρονικό διάστημα τριών ετών, συνεπάγονται μια μορφή διάκρισης λόγω ιθαγένειας, αντίθετη προς τις κοινοτικές διατάξεις περί ελεύθερης κυκλοφορίας των εργαζομένων, ανεξαρτήτως του αν το αυτό ισχύει και για τους Πορτογάλους πολίτες που κατοικούν σε άλλα μέρη της χώρας. Η έννοια της διακρίσεως δεν καλύπτει μόνον τις προφανείς διακρίσεις λόγω ιθαγένειας, αλλά και όλες τις μορφές διακρίσεως που, μέσω της εφαρμογής άλλων κριτηρίων διακρίσεως, οδηγούν στην πράξη στο ίδιο αποτέλεσμα.
   Η Επιτροπή θεωρεί ότι το επιχείρημα των πορτογαλικών αρχών, ότι η ύπαρξη δεσμού του υποψηφίου με την Αυτόνομη Περιφέρεια των Αζόρων ενδέχεται να δείχνει τη βούληση του εν λόγω υποψηφίου να παραμείνει στην εν λόγω Περιφέρεια, δεν μπορεί να θεωρηθεί ως αντικειμενικό γεγονός ικανό να δικαιολογήσει περιορισμό ως προς τον διορισμό των υποψηφίων των επίδικων εξωτερικών διαγωνισμών.
   
      (1)  ΕΕ ειδ. έκδ. 05/001, σ. 33.